Maroela Media Top 20: 27 April 2015Leah se liedjie, Met jou klere aan, van haar nuwe album, Wonderwerk, is een van die nuwelinge op hierdie week se Top 20. Foto: Leah se Facebook-blad. Hier is ‘n samevatting van die Top 20: Daar sewe snitte wat styg, agt wat daal, twee op dieselfde plek as verlede week en drie nuwelinge. Die drie snitte wat uitval, is “Sonder liefde” van Gert Loubser, “Sit vanaand op herhaal” van Vaughan Gardiner en Anaïs se voormalige nr. 1-treffer, “Bietjie meer as soen”. Juanita du Plessis is in die 19de plek met “Lief vir jou”, die eerste enkelsnit vanaf haar nuwe Afrikaanse CD, terwyl Jak de Priester in die 17de plek toetree met “Reis na gister”. Leah se eerste treffer, “Ek moes jou gesoen het”, was 2014 se Treffer van die Jaar, en sy is terug met die eerste enkelsnit vanaf haar album Wonderwerk. “Met jou klere aan” is die hoogste nuweling tot dusver vanjaar en tree toe in die 12de plek. Hoewel Karlien van Jaarsveld haar eerste plek behou, is sy onder groot druk van Die Heuwels Fantasties, wat vyf plekke styg tot by die tweede plek met hul weergawe van “Ballade vir ‘n enkeling”. Eden daal vyf plekke tot by nr. 9 met “Jy soen alles reg”.